เก็บภาษีบ้าน ต้องผ่านด่านสนช.
ภาษีตัวนี้อาจจะไม่ผ่านการพิจารณาของ ครม.และ สนช.ง่ายนัก
5 มี.ค. 2558

ภาษีตัวนี้อาจจะไม่ผ่านการพิจารณาของ ครม.และ สนช.ง่ายนัก
หลังจากที่กระทรวงการคลังเปิดเผยอัตราภาษีที่ดินและสิ่งปลูกสร้างที่จะเรียกเก็บใหม่ ตามการแก้ไขร่าง พ.ร.บ.ภาษีที่ดินและสิ่งปลูกสร้าง ปรากฏกระแสคัดค้านจากประชาชนจำนวนมาก เนื่องจากประชาชนไม่เข้าใจว่าทำไมจะต้องเสียภาษีบ้านอยู่อาศัย และวิตกกังวลว่าจะเพิ่มรายจ่ายมากจนเป็นภาระต่อคนชั้นกลางและคนจน ทำให้ผู้บริหารกระทรวงการคลังไปไหนก็ถูกสอบถามว่าจะเก็บอย่างไร อัตราเท่าไหร่
นอกจากนี้ ห้องชุดพักอาศัยอย่างคอนโดมิเนียมนั้นจะเก็บภาษีอย่างไร ปัจจุบันผู้อยู่คอนโดมิเนียมก็เสียค่าบริหารส่วนกลางยูนิตละเป็นหมื่นบาทอยู่แล้ว หากโดนเก็บภาษีผสมเข้าไปอาจทำให้เป็นภาระผู้อยู่อาศัยมากเกินไป
แหล่งข่าวจากกระทรวงการคลัง เปิดเผยว่า เชื่อว่าท่านนายกฯ ก็คงมีผู้ใต้บังคับบัญชาสอบถามและเสนอความเห็นมาเยอะ จึงต้องออกมาตั้งหลักให้ดีว่าการแก้ไขกฎหมายนี้ทำเพื่ออะไร เพราะหากกฎหมายผ่านคณะรัฐมนตรี (ครม.) เข้าสู่การพิจารณาของสภานิติบัญญัติแห่งชาติ (สนช.) ก็จะไปถกเถียงกันมาก เหมือนกับร่าง พ.ร.บ.ภาษีมรดกที่ยังค้างการพิจารณาอยู่ในวาระที่ 2 และยังไม่มีข้อสรุป
ดังนั้น หากยังไม่สามารถหาข้อสรุปในรายละเอียดทั้งหมดได้ การแก้ไขกฎหมายฉบับนี้อาจต้องเลื่อนเวลาการเสนอเข้า ครม.ออกไปอย่างไม่มีกำหนด จนกว่าจะได้ข้อสรุปที่ชัดเจน ทั้งในเรื่องการยกเว้นว่าจะไม่เก็บภาษีอะไรบ้าง อัตราภาษีและเพดานภาษีที่ดินแต่ละประเภทจะเป็นเท่าไหร่
“เชื่อว่าภาษีตัวนี้อาจจะไม่ผ่านการพิจารณาของ ครม.และ สนช.ง่ายนัก เพราะขณะนี้มีการสอบถามและแสดงความคิดเห็นผ่านทางโซเชียลมีเดียของผู้บริหารประเทศโดยตรงหรือคนใกล้ชิด ทั้งในไลน์กรุ๊ปต่างๆ เป็นเรื่องทอล์กออฟเดอะทาวน์ที่สุดในช่วงนี้”แหล่งข่าวเปิดเผย
กรณ์ จาติกวณิช อดีต รมว.คลัง รองหัวหน้าพรรคประชาธิปัตย์ ระบุว่า ปัจจุบันการถือครองที่ดินกระจุกตัวอยู่ในมือเศรษฐีไม่กี่ตระกูล ดังนั้นการจัดเก็บภาษีที่ดินจะช่วยลดความเหลื่อมล้ำระหว่างคนรวยและคนจนได้ระดับหนึ่ง ควรจะเก็บภาษีจากทรัพย์สิน แต่ต้องอยู่ในอัตราที่เหมาะสมและยุติธรรมต่อคนทั้งประเทศ โดยกำหนดว่าจะยกเว้นอะไรไม่ยกเว้นอะไร
“คลังต้องกำหนดให้ชัดเจนว่า บ้านมูลค่าเท่าไรไม่ต้องเสียภาษี จะยกเว้นภาษีให้บ้านหลังแรกไหม อัตราภาษีแต่ละพื้นที่ก็ไม่ควรจะเท่ากัน” กรณ์ กล่าว
อดีต รมว.คลัง กล่าวว่า ในหลักการแล้วการเก็บภาษีบ้านอยู่อาศัยก็ไม่ได้เสียหายอะไร ลองคิดดูว่ายุติธรรมไหมที่คนรวยมีบ้านราคา 200 ล้านบาท ไม่ต้องเสียภาษี คนมีบ้านอยู่ชานเมืองกับคนมีบ้านในเมืองควรจะเสียภาษีเท่ากันหรือไม่
“ช่วงที่ผมเป็น รมว.คลัง ได้หยิบยกเรื่องนี้มาหารือ ก็คิดว่าควรกำหนดภาษีบ้านที่ราคาต่ำกว่า 1 ล้านบาทไว้ที่ 0.01% และทำการศึกษาออกมาพบว่าผู้ที่ได้ยกเว้นภาษีมีจำนวน 80% ของจำนวนที่ดินทั้งประเทศ รัฐมีรายได้ลดลงไม่ถึง 20% เห็นได้ชัดเจนว่า การถือครองที่ดินกระจุกตัวจริงๆ นี่เป็นศิลปะในการจัดการให้ทุกฝ่ายเข้าใจว่าทำไมรัฐบาลต้องเก็บภาษี” กรณ์ กล่าว
ทางด้าน ชัชชาติ สิทธิพันธุ์ ประธานเจ้าหน้าที่บริหารและกรรมการผู้จัดการ บริษัท ควอลิตี้เฮาส์ กล่าวว่า  ขอให้ภาครัฐระมัดระวัง เพราะหากจะเก็บภาษีบ้านเรือนและอยู่อาศัย อาจมีผลกระทบกับผู้บริโภค ขณะที่การจัดเก็บภาษีมรดกไม่กระทบคนชั้นกลางและกลุ่มรายได้ต่ำ แต่ภาษีนี้มีผลกระทบกับคนจำนวนมากกว่า